b"\n_START_ARTICLE_\nJerry West\n_START_SECTION_\nBiografija\n_START_PARAGRAPH_\nNuo 1956\xc2\xa0m. iki 1960\xc2\xa0m. D\xc5\xbe. Vestas rungtyniavo Vakar\xc5\xb3 Vird\xc5\xbeinijos universitete, prie\xc5\xa1paskutiniais metais (1959\xc2\xa0m.) jis buvo pripa\xc5\xbeintas geriausiu finalinio ketverto \xc5\xbeaid\xc4\x97ju. Baig\xc4\x99s mokslus 1960\xc2\xa0m., \xc5\xbeaid\xc4\x97 Romos olipin\xc4\x97se \xc5\xbeaidyn\xc4\x97se ir i\xc5\xa1kovojo aukso medal\xc4\xaf. Tais pa\xc4\x8diais metais antruoju numeriu jis buvo pa\xc5\xa1auktas Los And\xc5\xbeelo \xe2\x80\x9eLakers\xe2\x80\x9c klubo._NEWLINE_Suformav\xc4\x99s ne\xc4\xafprast\xc4\x85 duet\xc4\x85 su puol\xc4\x97ju Elgin Baylor, Lakers iki 1969\xc2\xa0m. net penkis kartus \xc5\xbeaid\xc4\x97 NBA finaluose, bet jiems keli\xc4\x85 pastodavo Bostono \xe2\x80\x9eCeltics\xe2\x80\x9c su talentinguoju Bill Russell prie\xc5\xa1akyje. 1968\xc2\xa0m. pad\xc4\x97ties Lakers naudai negal\xc4\x97jo pakeisti ir Wilt Chamberlain. 1970\xc2\xa0m. jie v\xc4\x97l pralaim\xc4\x97jo finale, ta\xc4\x8diau \xc5\xa1\xc4\xafkart prie\xc5\xa1 Niujorko \xe2\x80\x9eKnicks\xe2\x80\x9c. Po dvej\xc5\xb3 met\xc5\xb3 revan\xc5\xa1as pavyko ir D\xc5\xbe. Vestas pirm\xc4\x85 ir vienintel\xc4\xaf kart\xc4\x85 tapo NBA \xc4\x8dempionu. 1969\xc2\xa0m. Vestas buvo pripa\xc5\xbeintas NBA finalo naudingiausiu \xc5\xbeaid\xc4\x97ju\xc2\xa0\xe2\x80\x93 pirmas ir paskutinis kartas, kai pralaim\xc4\x97jusios komandos narys taip pagerbiamas._NEWLINE_Per savo karjer\xc4\x85 Los And\xc5\xbeelo komandoje peln\xc4\x97 25 192 ta\xc5\xa1kus. J\xc4\xaf sugeb\xc4\x97jo aplenkti tik vis\xc4\x85 savo karjer\xc4\x85 atstovaujantis Lakers komandai Kobe Bryant, kuris 2010\xc2\xa0m. vasario 1 d. prie\xc5\xa1 Memfio \xe2\x80\x9eGrizlies\xe2\x80\x9c komanda \xc4\xafmet\xc4\x97 44 ta\xc5\xa1kus ir aplenk\xc4\x97 j\xc4\xaf. D\xc5\xbe. Vesto ta\xc5\xa1k\xc5\xb3 vidurkis per rungtynes buvo 27, taip pat jis \xc4\xafmet\xc4\x97 7 160 baud\xc5\xb3 metimus ir rezultatyviai perdav\xc4\x97 kamuol\xc4\xaf 6 238 kartus. Pagerbiant Vest\xc4\x85, mar\xc5\xa1kin\xc4\x97liai, pa\xc5\xbeym\xc4\x97ti \xe2\x80\x9e44\xe2\x80\x9c numeriu, daugiau nenaudojami klube. Iki 1980\xc2\xa0m. D\xc5\xbe. Vestas ir Oscar Robertson buvo laikomi geriausiais gyn\xc4\x97jais NBA istorijoje. Kadangi Vestas n\xc4\x97ra laim\xc4\x97j\xc4\x99s NBA MVP titulo, jis laikomas geriausiu ne MVP krep\xc5\xa1ininku._NEWLINE_Tarp 1976\xc2\xa0m. ir 1979\xc2\xa0m. treniravo Lakers, po to dirbo klubo vadovyb\xc4\x97je. Nuo 1982\xc2\xa0m. dirbo Lakers generaliniu direktoriumi, buvo laikomas vienu i\xc5\xa1 geriausiu toje sferoje. Jo d\xc4\x97ka \xc4\xaf klub\xc4\x85 buvo privilioti tokie talentai kaip Vlade Divac (1996\xc2\xa0m.), Kobe Bryant ir Shaquille O'Neal, kuri\xc5\xb3 d\xc4\x97ka Lakers tarp 2000\xc2\xa0m. ir 2002\xc2\xa0m. tris kartus i\xc5\xa1 eil\xc4\x97s laim\xc4\x97jo \xc4\x8dempionatus._NEWLINE_Nuo 2002\xc2\xa0m. dirba generaliniu direktoriumi Memfio \xe2\x80\x9eGrizzlies\xe2\x80\x9c klube."